Gratis boeke - Shama MinistriesShama Ministries
Tag Archives: Gratis boeke
Ons is Louwrens en Hettie Erasmus, persone wat deur die HERE geroep is om ‘n verskil in mense se lewens te maak. Hettie doen al vir byna haar hele lewe innerlike genesing met stukkende mense, en het verskeie formele kursusse bygewoon en kwalifikasies ontvang, maar word nog steeds dag vir dag deur die Heilige Gees gelei en geleer.
Ekself is maar die ou wat die skryfwerk doen. So het ek heelwat geskryf oor wat Hy vir my gewys het, en ook hoe die Heilige Gees my gelei het om op die regte tyd die boodskap wat ek gekry het, neer te skryf.
Ongelukkig het ek (Carcinoid sindroom, vorige benaming) deesdae bekend as NET kanker (Neuro Endocrine Tumour cancer) wat funksioneel is, met ander woorde dit het versprei, is in die limfnodes, lewer en so ‘n paar ander plekke maar meestal teen been soos werwels, ribbes en kopbeen, en het ek maar al die klassieke simptome van die tipe kanker soos hitte gloede in so ‘n mate dat ek eendag skielik by ‘n dokter moes uitkom vir medisyne waar ek myne by die huis gelos het. Ek het vir twee dae na Port Alfred toe gegaan het om van my mense te sien en toe die dokter my sien, hy was ook een van my beleggers, hy my onmiddelik vra hoeveel alkohol ek gebruik want my neus en wange is so rooi/pers wat gewoonlik wys wanneer iemand baie alkohol gebruik. Hy was natuurlik geskok toe ek hom antwoord geen want dit veroorsaak net nog erger warm gloede. Hy het toe sy nota boek uithaal en my ondervra oor die siekte want die universiteite leer maar die gewone huisdokters dat die gemiddelde statistiek bewys dat een dokter dalk een geval in sy beroep sal teekom. Soek maar na simptome op Google en indien jy iets sien, is dit ook op my van toepassing. Ek het die kanker vir die afgelope 21 jaar al toe hulle die eerste bewyse daarvan uitgehaal het, my blindederm met ‘n gewas binne in en een aan my dunderm van so ongeveer 100mm in lengte, maar indien ek regtig terug dink na waar ek die eerste keer deur ‘n Carcinoid krisis gegaan het was dit in my matriekjaar (1968) toe ek saam met die ander matrieks ‘n naweek by Loskopdam bygewoon het. So die moontlikheid is dat ek dit al vir meer as 52 jaar het.
Dit het nou ‘n drastiese verandering aan my lewenskwaliteit en ander omstandighede tot gevolg, soveel so dat ek so amper sewe jaar gelede aangesê is om op te hou werk aangesien ek net maande het om te lewe aangesien my lewer ook deurtrek was van die NET kanker. Wel, soos ek vandag hier sit is dit amper sewe jaar gelede, so die HERE het ander gedagtes gehad. Ek het wel ‘n redelike groot operasie so 5 jaar gelede gehad toe die gewasse my dunderm heeltemaal verstop het, en die enigste opsie was om ‘n 90cm. stukkie dunderm wat nie ‘n gewas aangehad het nie, gebruik het om ‘n omleining van die dunderm te doen, want die blokkasie kon hulle nie chirurgies verwyder nie. Hulle het toe sommer net so oor die 50% van my lewer verwyder om van die meeste van die gewasse wat daar was uit te haal en is dit maar die grootste rede dat ek nog vandag oorleef. Die rede dat hulle nie die blokkasie kon verwyder nie is maar dat die gewas hom tuis gemaak het om die (superior mesentary artery) SMA en besig is om alle bloedstoevoer na my onderlyf te keer, en geen snydokter sommer daar met sy mes wil inklim nie. So hoelank die gewas gaan vat om alle bloedsomloop na my onderlyf af te sny weet ons nie, maar daar is maar groot gedeeltes van die dag waar ek maar sukkel om bloed deur te kry, en my linker knie met tye heeltemal swart word, en ander gedeeltes weer voel asof jy te lank bloed toevoer afgeknyp het na die gedeelte en die been of voet of dalk net een spier skielik voel asof hy “geslaap” het.
Ek het onderaan die lys boeke so ‘n bietjie oor my lewe voor my dae van skryf ook bygewerk, sodat mense kan sien waaroor ek die paadjie gevolg het.
Wat my skrywes en boeke aanbetref is all Afrikaanse aanhalings uit die 1953 vertaling, beklemtoning self bygevoeg. Engels het ek maar so tussen die KJV en die NASB(New American Standard Bible) aangehaal, afhangende van watter weergawe op Esword oop was, en of dit dalk tydperke was waar Esword van my gekoopte boeke net laat verdwyn het. Die NASB is ‘n betaalde weergawe en kom nie saam met die standaard Esword weergawe nie.
Epos adres: louwrens at shama dot org dot za Vervang maar die woorde met die tekens soos in ‘n normale epos adres. Dit word maar gedoen om gemorspos tot ‘n minimum te beperk.
Hierdie is nie ‘n volledige lys van al my skrywes nie, maar kan u wel nog aparte artikels kry onder die hoof van ander artikels op die hoof kieslys. Indien u dit wil aflaai druk maar net op die PDF knoppie en dan kan u die artikel of direk druk of as ‘n elektroniese kopie op u rekenaar/tablet/foon stoor.
Gratis boeke beskikbaar wat hier beskikbaar is:
Oor Struikelblokke en Hoekstene. In my eerste boek vir 2018 Oor Struikelblokke en Hoekstene, kyk ek na wat die Bybel vir ons uitwys as struikelblokke, en wie die ware Hoeksteen is waarop ons moet bou as Kerk. Dit kyk op ‘n kritiese wyse na Christendom oor die jare, wie en wat die eerste Kerk was, en wat Kerk vir ons vandag beteken. Ek kyk na die eerste jare van Paulus, Barnabas en Petrus, die reformasie gedurende die tyd van Luther en Calvyn, en dan beskryf ek wat Jesus as hoeksteen beteken, en hoe ons verder kan bou op Petrus as die steen wat Jesus vir ons beskryf het. Die boek kan hier afgelaai word. Vir my is hierdie boek die samevatting van seker 20 jaar se studie, navorsing en te sit aan die voete van die Heilige Gees, om alles in een boek saam te vat, of na ander skrywes van my te verwys. Sover ek vandag weet, is dit ook seker my laaste nuwe werk wat ek sal plaas, aangesien ek half die gevoel het dat dit wat ek moes doen, gedoen is. Nou lê die taak voor my om hierdie skrywes so veel as moontlik te bevorder sodat dit mense weer op die pad kan sit waar hulle moet wees. Maar een ding wat ek weet, is dat die een gedeelte wat ek behandel oor Darby en Schofield, dit haas onmoontlik maak om hierdie mense te bereik. Wanneer jy die lering van die antichris aanhang, sal jy nie sommer daarvan afsien nie. Die feit dat hulle Jesus as leuenaar uitmaak, word so verbloem dat meeste mense dit nooit eers sal agterkom dat dit die hele rede is waarop hierdie leerstelling gebou is, en verwys ek na die mense as Christelike Sioniste.
Jesaja se verklaring van die Kerk in die tyd van die Nuwe Verbond. In die boek behandel ek hoofstuk vir hoofstuk die eerste 35 hoofstukke van Jesaja om vir ons te wys wat Jesaja gesien het, en hoe dit vir ons as Christene vandag gebruik kan word om nie net die geskiedenis te beskryf nie, maar ook hoe hy die eindtyd van die wêreld en die oordele van die verskillende gemeente tipes gesien het, asook wat met die ongelowiges gaan gebeur. Laai dit hier af
Die boek van Moses. Die boek neem u stap vir stap deur die hele proses wat ek hier in kort verduidelik het. Verder beantwoord dit ook baie ander vrae wat ek as Christen elke dag het. So is die boek ingedeel in hoofde wat handel oor die beginsels waarop ons geloof gebaseer is, wat beteken bekering, geloof, doop, liefde ens. Verder kyk ek ook na meer algemene vrae soos hoe maak ek my kinders volgens die Bybel se standaarde en riglyne groot, oor my finansies en die Kerk, oor seksualisme, Vigs ens. Dan is daar ook ‘n gedeelte wat ek kyk na wie of wat Kerk is, hoe ek as lidmaat ‘n leraar kan beoordeel en sommer nog baie ander vrae. Die laaste gedeelte kyk ek na hoe die hemel daarna uitsien, gebaseer op dit wat ek in die boek vinnig aangeraak het. Laai dit hier af. Ek is huidiglik besig met ‘n hersiene weergawe waar ek dalk so hier en daar meer inligting gee, of dalk ook een of twee verwysings op uitbrei.
Is Egipte in die Hemel? Die boek is gebaseer op my lewe, wat ek ervaar het die eerste keer wat ek ‘n baie groot operasie gehad het om kanker te verwyder, en is deels waar, en dan so ‘n bietjie fiksie om te verduidelik wat ons in die hemel kan verwag. Laai dit hier af.
Ontwaak jy wat slaap. Die boek kyk na die uitverkiesingsleer, en dan wat die gevolge daarvan is. Dit is ook die ingesluit in die Boek van Moses as ‘n aparte gedeelte, maar is ook afsonderlik beskikbaar. Laai dit hier af.
Kenmerke van ‘n Christen. Hoe moet my optrede as Christen wees. Moet die wêreld kan sien dat ek ‘n Christen is? Wat is die invloed van die HERE op my daaglikse lewens wandel. Laai dit hier af.
Die Verbond van Geregtigheid. Die boek beskryf vir ons volledig wat die verbond vir ons as Christene beteken. Jesus het gesê dat Hy gekom het om te vervul, en nie om nuwe lerings te bring nie. Die boek neem u stap vir stap deur die proses van wat Jesus kom doen het om die verbond te vervul, asook wat die uitwerking daarvan op ons huidige groeperings binne Christendom beteken. Glo my, na u die boek gelees het en besef wat Jesus kom doen het, sal u lewe nooit weer dieselfde wees nie. Dit is as deel 2 van die boek ingesluit. Laai dit hier af.
Die Openbaring van die Openbaring van Johannes. Die boek bekyk die boek deur die bril van Israel as voorbeeld vir ons en wat die gevolge is vir ons as Christene is. Dit is nie ‘n boek oor al vandag se gebeure en wie en wanneer die antichris gaan verskyn nie, maar neem Israel as voorbeeld, en hoe dinge dan vandag daar uit sien. Ek kan net noem dat dit absoluut verskillend is van enige van die sienspunte wat vandag gehuldig word. Maar, dan moet ons onthou dat meeste van die standpunte vandag iewers in die Roomse Kerk hul oorsprong het. Almal gebruik glad nie Israel as voorbeeld nie, want dan maak ons ‘n hele boks vol wurms oop. Laai dit hier af.
Op ‘n drafstap deur Romeine. DIe boek neem u op ‘n tog deur Romeine en lig uit hoekom Paulus die boek geskryf het, vir wie dit bedoel was, en wat hy graag persoonlik vir hulle wil oordra aangesien daar verskille onder die mense alreeds was. Die gemeentes is reeds deur ander persone begin, en het Paulus vir hulle geskryf dat hy graag self wou kom om hulle te leer, maar dat hy dit ook per brief aan hulle kan oordra. U kan die boek hier aflaai.
Matteus 24 en 25 – Olyfberg boodskap van Jesus verduidelik. In die kort gedeelte verduidelik ek die twee hoofstukke uit ‘n oogpunt soos ek glo Jesus dit bedoel het. Eerstens kyk ek na hoe Jesus die geskiedenis sien tot en met die wederkoms, en dan watter maatstawwe Hy gaan gebruik om Sy skape van die bokke te skei. U kan die boek hier aflaai.
Jode – Kerk of Nasie? In die kort oorsig kyk ek na die verwysings na Israel as nasie, of was hulle die Ou Verbond se Kerk? Daar is sovele verkeerde boodskappe wat die wêreld ingestuur word, ek glo ek dat hierdie studie u net so sal skok soos dit my geskok het. Dit is seker ook die grootste rede vir die bestaan van die antichris leerstelling van die wegraping. U kan dit hier aflaai.
Die Paradys. Hoe lyk die Paradys? Indien ons in verbond met Jesus staan en Sy geregtigheid besit, kan ons kyk na watter gedeelte ons onsself in sal bevind in die Paradys. Die profete het dit gesien as oordele oor verskillende gebiede afhangende hoeveel van die stappe van die verbond hulle nagekom het. Nou kan ons uit die profete bepaal watter gebied ek myself in gaan bevind, en sal ons beide die oordele van Openbaring en die oordele wat die profete oor geskryf het verstaan. Ek wil net eers graag die gedeeltes soos deur die profete genoem identifiseer en redes voor verskaf wat gemaak het dat ons in verskillende gedeeltes gaan bevind, en sekere oordele net sekere mense sal beïnvloed. So die Paradys is deur die profete ook opgedeel in verskillende gebiede of lande en nasies.
Hulle het altyd oordele oor verskillende volke uitgespreek, alhoewel die volke nie deel van Israel was nie. Dit wys op die sewe ander seuns wat Abraham gehad het, wat alhoewel hulle seuns van Abraham was, hulle tog nie as deel van Israel gesien is nie. Ons vind by Abraham dat die eerste seun, Ismael, die menslike poging was en dus nie die HERE se antwoord was nie maar dat hy nogtans ‘n groot nasie geword het. So vind ons dit weer by Jakob en Esau, waar Esau sy eersgeboorte reg verkoop het en op geëindig het as die vader van Edom as nasie. En aan Abraham is belowe dat hy die vader van baie nasies gaan wees. Dit wys ook na die gedeelte in Samuel waar Israel as volk hulle onder ‘n koning wou vestig. So jou koning gaan bepaal watter gedeelte jy jouself in die Paradys in bevind omdat jy jou geskaar het onder menslike konings, en nie net die HERE as Koning gedien het nie.
Ek het so ‘n vinnige opsomming gedoen van elke volk wat aandui waaroor hulle bekend sal wees, waar hul landsgebied sal wees in die Paradys en waarvoor hulle bekend sal wees.
Die doelgerigte lewe Die boek handel oor “The purpose Driven Life” van Rick Warren en wat dit vir ons as Christene beteken.
Boeke deur ander skrywers wat ook hier beskikbaar is. Die uitleg van drome is altyd ‘n onderwerp wat redelike debatte ontketen. Ek het ‘n boek wat Bybelse tekste en beelde as basis gebruik hier beskikbaar, asook een boek wat ek na verwys binne van my boeke, “The Epistle of Barnabas by Mark” ook hier beskikbaar. Verder sal u ook die handleiding vind wat ek by ons Bybelskool gebruik het hier
DVD’s Daar is ook ‘n hele paar van die boeke wat ek as DVD’s opgeneem het, en wat gebaseer is op die eboek met dieselfde naam, maar waar addisionele inligting ook beskikbaar is. Die DVD’s is self opgeneem en is beskikbaar in volledige HD (high definition) formaat. Dit kan as volledige DVD’s bestel word deur my te kontak by louwrens at shama dot org dot za. Die kostes beloop R400 per stel van 3 DVD’s en word deur Speed Services van poskantoor na poskantoor gestuur.
Youtube Die videos wat ek opgeneem het kan ook gratis gekyk word op youtube by https://www.youtube.com/user/LouwErasmus
Waaroor skryf ek en hoekom skryf ek? Hier volg my lewensverhaal in ‘n neute dopen my rede hoekom ek skryf en dan die onderwerpe waaroor ek skryf:
Almal vra my altyd hoekom ek baie keer aanhalings uit die Ou Testament gebruik om standpunte te stel of te debatteer, en nie juis Nuwe Testamentiese gedeeltes gebruik nie. Vir my was dit in die begin ook nogal moeilik, want alhoewel ek regtig eers hier in my laat dertigs begin het om werklik die Bybel te bestudeer en eers op vyftig begin skryf het en georden is as ‘n leraar, het ek gevind dat ek veral met die skrywery baie na die Ou Testament verwys het. Om die waarheid te sê het ek eendag vir Hettie gesê dat ek nie kan glo hoeveel waarhede daar in die Ou Testament is wat ek nie van geweet het nie. Ek het amper gevoel asof ek nie nodig het om na die Nuwe Testament te verwys nie, want alles wat ek nodig gehad het om mense in die regte verhouding met die Vader, Seun, en Heilige Gees te sit, kon ek uit die Ou Testament doen. Maar ek weet mense wil mos graag net weet wat Paulus en die ander apostels en dissipels gesê het, en dan is daar natuurlik Openbaring en Daniël wat alles altyd oorheers, veral in die Pinkster/Charismatiese kringe. Gelukkig het Jesus ook vir die ryk jongman verwys dat Hy nie Lasarus kon terug stuur na sy broers om hulle te waarsku nie want hulle het Moses en die profete gehad om daaruit Jesus te kon leer en sien dat Hy die Messias is.
Die gedeelte sal u ook kan vind as my getuienis wat as aparte artikel ook hier gedeel word. Ek wil graag net so ‘n ietsie oor myself en ons familie vir almal meedeel, soos wat ons agtergrond is, en wat met my gebeur het en my spesifiek op hierdie paadjie met die HERE geplaas het.
Ek en Hettie het maar altyd ingeskakel by ons plaaslike gemeente van die dae van ons huwelik in 1972 af, en voor dit, want ons het darem by die kerk ontmoet. Sy het net eendag skielik van hierdie jong meisie na hierdie pragtige tiener verander, en moes ek inspring voor iemand anders dit dalk kon doen. So het ons lewe maar rondom die familie en kerk gedraai en het ek eenmaal die predikant by ons nuwe gemeente nogal ontkant gevang. Ds. Sakkie was baie verbaas toe ek hom voorkeer nadat ons van Amanzimtoti af terug Florida Glen toe is en ek met ons attestaat in die hand ons as huisgesin aan hom voorgestel het. Toe moes ek hom eers verduidelik dat ek die attes skriba was in die vorige gemeente, so dit was maklik om net die vorige predikant aan te sê om ons attestaat te teken. Hettie het my altyd gespot en gesê ek het ‘n twee jaar sindroom, aangesien ons redelik baie rondgetrek het en dit gewoonlik elke tweede jaar was. Dit het regtig so uitgewerk aangesien ons vir die eerste 28 jaar van getroude lewe regtig 14 keer verhuis het, maar nou moet ek by sê dat dit ook maar tussen verskeie dorpe soos Johannesburg omgewing, Pretoria, Suidkus van Natal, en toe later jare die Oos Kaap en Wes Kaapse see dorpe ook ingesluit het. Dan was daar ook maar plekke waar soos voor ons ons eerste huis laat bou het net ses maande lank in ‘n woonstel gebly het en dan na ‘n ander een getrek het vir ‘n verskeidenheid van redes soos bv. geen hysbak toe sy vir Barney verwag het en sy vier stelle trappe moes klim van die ondergrondse parkering na ons blyplek op die boonste vloer. Of soos met ons terugkeer van Natal waar ons net ses maande lank in ‘n huurhuis gebly het voordat ons weer ons eie huis gekoop het.
Die tweedekeer was net na my eerste operasie vir kanker in 1986 toe die HERE my volle aandag gekry het, veral toe ek Hom gevra het dat Hy my sal spaar om net ons jongste dogter te sien grootword aangesien ek nie wou hê dat sy en die ander kinders sonder ‘n vader figuur moes groot word nie, en ek nogsteeds hier is om selfs haar kinders te sien wat al baie groter en ouer is as wat sy daardie tyd was. Santjie was toe nog nie eers vyf jaar oud nie. Daardie tyd het ek nie eers gedink dat die laaste kind eerste sal wees nie en dat Esthee eers amper 8 jaar na Santjie se laaste baba haar eerste baba sou hê nie. Die gebeurtenis het regtig ‘n baie groot impak gehad want ek glo nie iemand is reg om op 34 jarige ouderdom al te sterf aan kanker nie. Gelukkig kon hulle alles verwyder wat hulle gesien het in die blaas en na driejaar is ek uiteindelik “skoon” verklaar, net om agt jaar later weer deur die storie te moes begin werk het, net die keer sit ek nou al met hierdie ander tipe kanker vir die afgelope 22 jaar wat ons van weet, maar dit was al heel moontlik daar voor die eerste operasie in 1986, en kon ek dit al selfs as kind gehad het. Dit sal baie van my onverklaarbare episodes van my kinderdae oplos waar ek baie seer in die buik gehad het, en ek gereeld soos ‘n sak aartappels induie gestort het soos wanneer jy die bodem afgesny het en die sak opgetel het. En dan het die dokter my maar ondersoek maar nooit iets fout gekry nie. Ek het dit later jare soort van ontgroei, en kon dit makliker bestuur want ek het geweet wanneer dit sou gebeur aangesien ek geweet het wat die simptome was wat aanleiding gegee het tot so ‘n gebeurlikheid.
Die derdekeer was gedurende Augustus 1995 toe ek wakker geword het met ‘n baie groot pyn in my regter sy. Ek is uiteindelik dokter toe na werk, en is ek toe dadelik hospitaal toe gestuur vir ‘n nood blindederm operasie. Ek is die aand laat eers geopereer en gedurende die operasie het selfs die chirurg erken dat die HERE daar was tydens die operasie. Volgens die chirurg kon hy nie ‘n lekker houvas op die blindederm kry nie en moes hy noodgedwonge die snit groter maak, en toe ‘n gedeelte van die dunderm uitryg om plek te maak om te werk. Volgens hom kon hy vroeër al gestop het maar het hy skielik iets in sy hand gevoel wat groter was en daar het hy toe op die eerste gewas afgekom van so om en by die 10cm lank. Toe hy afkyk het hy geweet dit wat hy gesien het was kanker, en toe hy die blindederm verwyder het hy gesien daar was ook ‘n gewas binne die blindederm. Dit is een van die plekke wat bekend is onder medici waar NET kanker die meeste ontstaan. So, soos hy my toe meegedeel het dat indien hy gestop het toe hy genoeg plek gehad het, sou hulle nooit die gewas opgespoor het nie en sou my familie heel moontlik in 1996 ‘n begrafnis diens moes hou. Hy het toe ook gesê dat ek so twee maande later in Oktober moes terug kom vir nog ‘n operasie om te kyk hoeveel nodes daar was wat alreeds hierdie snaakse NET kanker gehad het. So dit was so amper 22 jaar gelede, maar die chirurg het my meegedeel na die opvolg besoek dat hy alles binne sy vermoë gedoen het om die kanker te verwyder, maar daar was tog ‘n gedeelte wat hy moes los aangesien dit onmoontlik is om chirurgies te verwyder. Wat hy my wel meegedeel het is dat hy glo dat die HERE my wel kan genees, maar dat ek nogsteeds vir chemo moes gaan.
Ek weet hoe ek die eerste keer wat iemand so iets vir my gesê het amper my melk weg geskrik het. Ek moes die Sondagaand ‘n leesdiens hou aangesien die proffie wat ek gereël het om by ons te preek die dag voor Paasnaweek my net laat weet het hy dit nie kon maak nie, en ek en oom HT besluit het om maar preke voor te lees, iets wat verseker nie in die gemeente die gewoonte was nie. Die aand na die diens het almal in die konsistorie my gevra hoekom ek nie vir predikant gaan studeer het nie of sommer nou begin nie aangesien hulle nie kon agterkom dat ek die preek voorgelees het nie. My antwoord was maar dat dit moeilik is om op 39 jarige leeftyd eers te begin en ek drie kinders op skool gehad het, en verseker nie die geldelike vermoë gehad het om dit te doen nie.
Die naam van my eerste boek is dan ook Die Boek van Moses. Dit is beide omdat ek maar baie uit die Ou Testament verwys, asook ‘n ander baie persoonlike rede. In ons ouerhuis het ons altyd as iemand iets gesê het wat hy nie dadelik aan die Bybel kon koppel nie, gesê dit staan in Moses X vers X. So was Moses 3 vers 3 altyd “Moenie worry nie”, so die x’se is dan met nommers vervang.
Posted in Uncategorized	| Tagged Christelike boeke, Gratis boeke